***Кирија*, Бранислав Нушић**

Драги петаци,

Данас обрађујемо комедију *Кирија*, коју је написао наш знаменити књижевник Бранислав Нушић. Најпре дело прочитајте у вашим читанкама, а потом покушајте да и сами анлизирате заједно са мном. Допуните ову анализу неким својим запажањима и осећањима које је побудила у вама док сте је читали.

* **Белешке о писцу**

Бранислав Нушић (Алкибијад Нуша) рођен је 20.10.1864. године у Београду. Са осамнаест година законски мења своје име у Бранислав Нушић.

Радио је као новинар, дипломата, а био је и познати писац, драматичар и сатиричар. Иако је писао прозна дела која су била лепо прихваћена од публике, она су ипак остала у сени његових драмских дела, па тако и комедија.

* **Његова најпознатија дела**:

**Комедије**: „Народни посланик“(1883), „Сумњиво лице“(1887,) „Протекција“ (1889), „Обичан човек“(1899), „Свет“(1906), „Пут око света“(1910), „Госпођа министарка“ (1929), „Мистер Долар“(1932), „Ожалошћена породица“(1935), „Др“(1936), „Покојник“ (1938), „Не очајавајте никад!“„Власт“ (незавршена).

**Романи:** „Хајдуци“, Општинско дете“, „Деветсто петнаеста“

**Приповетке:** „Политички противник“, „Посмртно слово“, „Класа“, „Приповетке једног каплара“

**Драме**: „Политички противник“, „Посмртно слово“, „Класа“, „Приповетке једног каплара“

* **О делу**

У комедији *Кирија* Б.Нушић нас упознаје са шесточланом породицом: отац, мајка, две кћерке и два сина. Отац је по професији чиновник и његова плата није довољна како би породица живела једним нормалним животом. Мајка је домаћица и она брине о кући у којој живе као подстанари. О путовањима могу само да маштају, па их отац и позива да се спакују и крену на замишљено путовање. Отац се на путовању налази у улози водича. Ту нам на хумористичан начин описује градове и земље у које иду.

* **Место и време:**Србија, почетак XX века
* **Књижевни род:**драма
* **Књижевна врста:**комедија, шала у једном чину
* **Тема:** Чиновник који има жену и четворо деце једва саставља крај са крајем и крећу на „путовање“

**Лица:**отац, мајка, два сина, две кћери, извршитељ, адвокатски писар, жандарм

* **Драма**

Драма, један од три књижевна рода, настала је у античкој Грчкој. Основне одлике драме су:

– изводи се на сцени, у позоришту, али постоје и драме које се пишу само да би се читале

– дели се на чинове, слике (нова слика почиње када се промени сценографија, изглед позорнице) и појаве, сцене (почињу када се на позорници појави лице).

– у основи сваке драме је сукоб између ликова. Сукоб покреће радњу и ствара драмску напетост.

– драмска радња се најчешће одвија у пет етапа: **експозиција** (увод), **заплет** (оно што покреће радњу, сукоб ликова), **кулминација** (врхунац сукоба), **перипетија** (неочекивани преокрет) и **расплет** (завршни део драме)

– драмска лица своје мисли, ставове и осећања исказују у дијалогу (разговору са другим ликовима) и монологу (лик размишља наглас и разговара сам са собом)

**Основне драмске врсте су: трагедија, комедија и драма у ужем смислу.**

* **Дидаскалије** су пишчеве напомене у загради које упућују на изглед места радње, кретање и говор глумаца. Драгоцене су не само режисеру, сценографу, костимографу него и читаоцу.

* **Једночинка**

Једночинка је позоришни комад у једном чину. Драмска радња обухвата мали број ситуација и ликова.

За крај послушајте ово предавање

<https://www.youtube.com/watch?v=rHpNufPgCa8&t=158s>

и презентацију

<https://www.youtube.com/watch?v=OXs1eKjja9s>

који ће вам додатно помоћи у обради наше данашње наставне јединице.

Срдачно вас поздрављам,

Наставница Марија